MUNICIPIUL SATU MARE

APARATUL DE SPECIALITATE AL PRIMARULUI

SERVICIUL JURIDIC

NR. 17750/22.03.2021

**RAPORT DE SPECIALITATE**

la proiectul de hotărâre privind aprobarea Parteneriatului pentru Dezvoltare Locală între Unitatea Administrativ-Teritorială Satu Mare şi Societatea Naţională de Cruce Roşie din România, filiala Satu Mare, precum şi a Regulamentului de organizare şi funcţionare a Parteneriatului pentru Dezvoltare Locală

În conformitate cu prevederile art. 1 din Legea Societăţii Naţionale de Cruce Roşie din România nr. 139/1995, societatea este o persoană juridică de drept public, neguvernamentală şi fără scop patrimonial, desfăşurându-şi activitatea caracter umanitar, ca organizaţie de ajutor voluntar. Prevederile art. 8 din acelaşi act normativ reglementează dreptul societăţii de a solicita sprijinul autorităţilor locale în vederea realizării unor misiuni umanitare, iar acestea sunt obligate în a-l acorda. În acest sens, societatea poate să încheie cu autorităţile locale convenţii de colaborare pentru programe de acţiune commune – art. 11 lit. i).

În vederea participării la programe de dezvoltare zonală şi realizarea unor acţiuni de interes local, autorităţile deliberative aprobă cooperarea şi asocierea unităţilor administrativ-teritoriale cu persoane juridice române.

Scopul parteneriatului este de realizare în comun a proiectului “În sprijinul comunităţilor” din cadrul Programului Operaţional Capacitate Administrativă – CP 14 în vederea creșterii spiritului civic în municipiu cu impact pozitiv asupra gradului de interventie și reducere a consecințelor în situație de criză/dezastre (inundații, incendii, cutremure, pandemie). De asemenea, vizează dezvoltarea unei rețele active și sustenabile de voluntari în Municipiul Satu Mare, ca sprijin pentru autoritatea publică locală pe de o parte, iar pe de altă pentru comunitate prin intervenții rapide în situație de criză/dezastre ținând cont de capacitatea de gestionare a stresului.

Sunt aplicabile prevederile art. 129 alin. (2) lit. e), alin. 9 lit. a), art. 139 alin. (3) lit. f) şi art. 196 alin. 1 lit. a) din Ordonanţa de Urgenţă a Guvernului nr. 57/2019 privind Codul administrativ.

Pentru considerentele mai sus arătate, proiectul de hotărâre se încadrează în prevederile legale în vigoare.

În consecinţă, proiectul de hotărâre privind aprobarea Parteneriatului pentru Dezvoltare Locală între Unitatea Administrativ-Teritorială Satu Mare şi Societatea Naţională de Cruce Roşie din România, filiala Satu Mare, precum şi a Regulamentului de organizare şi funcţionare a Parteneriatului pentru Dezvoltare Locală, se înaintează Consiliului Local al Municipiului Satu Mare cu propunere de aprobare.

Șef serviciu juridic

Mustea Bianca Laura